
„A sport a játék alatt tanítja meg az embert rövid idő alatt a legfontosabb polgári erényekre: az összetartásra, az önfeláldozásra, az egyéni érdek alárendelésére, a kitartásra, a tettrekészségre, a gyors elhatározásra, az önálló megítélésre, az abszolút tisztességre, és mindenekelőtt a „fair play”, a nemes küzdelem szabályaira.”

Szent-Györgyi Albert






















[bookmark: _Toc26782883]I. BEVEZETŐ


Magyarország Országgyűlése az Alaptörvény elfogadásakor kinyilvánította, hogy a nemzet közössége a test művelését, a sportot a nemzet alapértékének tekinti. A nemzet értékei között tartja számon a sport által elért eredményeket, és elismeri a sport értékét mint egyént és közösséget erősítő értéket. 

A sport jelentősége mind társadalmi, mind gazdasági szempontból meghatározó egy nemzet életében, akár a versenysport gazdasági és lélektani hatásait, akár az utánpótlás-nevelés, az iskolai és diáksport, illetve a szabadidősport jótékony hatásait vizsgáljuk. A sport a testi-lelki egészség alapja, amely hozzátartozik az egészséges nemzet és az egészégét megőrizni akaró polgár értékeihez. 

A helyi sportélet feltételeinek kialakításában az önkormányzatoknak kiemelt szerepe van, hiszen a helyi önkormányzatok a tulajdonosai a legtöbb sportlétesítménynek, illetve a sport legmeghatározóbb támogatói.

Az Önkormányzat célja a város sportéletének jövőjét meghatározó középtávú sportkoncepció megalkotása, mely a meglévő tapasztalatokra és a jövőbeni célokra irányul.

Az önkormányzati célkitűzés a sport területén kétirányú:
1.) A versenysportágak támogatása, ezen belül meg kell különböztetni az úgynevezett látványsportágakat (Tao támogatással) és egyéb sportágakat (Tao által nem támogatottak).
2.) sport, mint szabadidős tevékenység támogatása.

Mindkét tevékenység eltérő célokat szolgál, ezért a koncepció mindkét tevékenységcsoportot vizsgálja. 
Önkormányzatunknak kiemelten fontos, hogy minél több fiatal és felnőtt számára biztosítsa a sportolási lehetőséget, hozzájárulva ezzel az egészségtudatos életmód elterjesztéséhez. Ebből következően az egyik fő cél a lakosság minél szélesebb rétegei számára biztosítani a sportolás lehetőségét, beleértve ebbe annak népszerűsítését is. A másik fő cél az, hogy a gyermekek és a fiatalok minél nagyobb részére váljon elérhetővé és szükségletté a sportolás mint az egészséges életmód egyik fő feltétele és mint a szabadidő egyik leghasznosabb eltöltési lehetősége. 
A versenysport révén az önkormányzat hírét viszik a sportolók.
[bookmark: _Toc26782884]II. JOGSZABÁLYI HÁTTÉR
Az önkormányzat testneveléssel és sporttal kapcsolatos feladatait az alábbi jogszabályok határozzák meg:

· Magyarország Alaptörvénye,
· a sportról szóló 2004. évi I. törvény,
· a Sport XXI. Nemzeti Sportstratégiáról szóló 65/2007. (VI. 27.) OGY határozat
· Magyarország helyi önkormányzatairól szóló 2011. évi CLXXXIX. törvény,
· a nemzeti köznevelésről szóló 2011. évi CXC törvény,

Magyarország Alaptörvénye Szabadság és felelősség részének XX. cikke alapján „mindenkinek joga van a testi és lelki egészséghez. Ezen jog érvényesülését Magyarország genetikailag módosított élőlényektől mentes mezőgazdasággal, az egészséges élelmiszerekhez és az ivóvízhez való hozzáférés biztosításával, a munkavédelem és az egészségügyi ellátás megszervezésével, a sportolás és a rendszeres testedzés támogatásával, valamint a környezet védelmének biztosításával segíti elő.”
A sportról szóló 2004. évi I. törvény önálló fejezetet szentel a helyi önkormányzatok sporttal kapcsolatos feladatainak.  A Sporttörvény kommentárja megfogalmazza, hogy a „sportfeladatok ellátására jellemző, hogy a sport szervezéséhez, a sportolás feltételeinek megteremtéséhez, biztosításához szükséges funkcionális jellegű feladatcsoportok döntő többségét jelenleg az állami szervezetrendszer látja el, illetve biztosítja. Az élsport egyes nagy szegmenseinek működéséhez kapcsolódó feladatokat ugyanakkor a nem-kormányzati szervezetrendszer szintjein tevékenykedő szervezetek (sportszövetségek), továbbá a helyi önkormányzati szervezetrendszer végzi.”
[bookmark: para55]A Sporttörvény az alábbiak szerint határozza meg a helyi önkormányzatok sporttal kapcsolatos feladatait:
„A települési önkormányzat - figyelemmel a sport hosszú távú fejlesztési koncepciójára 
a) meghatározza a helyi sportfejlesztési koncepciót, és gondoskodik annak megvalósításáról,
b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,
c) fenntartja és működteti a tulajdonát képező sportlétesítményeket,
d) támogatja az iskolai testnevelés és sporttevékenység gyakorlása feltételeinek megteremtését.
(2)  A települési önkormányzat az (1) bekezdésben foglaltakon kívül támogatja az iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételek megteremtését.”

[bookmark: _Toc26782886]Magyarország helyi önkormányzatairól szóló 2011. évi CLXXXIX. törvény 13. § (1) bekezdése 15. pontja értelmében a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: „15. sport ügyek”.

III. A SPORTKONCEPCIÓ CÉLJA ÉS ALAPELVEI

A sportkoncepció az alábbi prioritásokra épül:

1. Sportlétesítmények
2. Gyermek és ifjúsági sport a köznevelési intézményekben  
3. Versenysport, utánpótlás-nevelés
4. Szabadidősport, rekreáció
5. Sportturizmus, városmarketing

A sportkoncepció célja és alapelvei
1. A város középtávú sportfejlesztési koncepciójának célja, hogy az abban megfogalmazott irányelvekkel orientálja a Magyarország helyi önkormányzatairól szóló 2011. évi CLXXXIX. törvényben, az egyesülési jogról, a közhasznú jogállásról, valamint a civil szerveztek működéséről és támogatásáról szóló 2011. évi CLXXV. törvényben, a nemzeti köznevelésről szóló 2011. évi CXC. törvényben, valamint a sportról szóló 2004. évi I. törvényben (a továbbiakban: Sporttörvény) rögzítettek szerint az önkormányzat, a sportegyesületek, a köznevelési intézmények, és egyéb sportszervezetek egymást kiegészítő tevékenységét.
2. A koncepció kiemelt célja a sportlétesítmények működtetésének átláthatóvá tétele, gazdaságos és racionális üzemeltetése, a sportfinanszírozás nyomon követhetőségének és transzparenciájának biztosítása.
3. A koncepció elismeri, hogy a sport - mint testkultúra - az egyetemes kultúra része, az egészségvédelem, a megelőzés és a rekreáció fontos eszköze, a szabadidő eltöltésének társadalmilag is hasznos módja. A sport jelentős szerepet tölt be az ifjúság erkölcsi nevelésében, fizikai fejlesztésében, jellem- és személyiség-formálásában.
4. A zalakarosi sportolók által elért eredmények, a magas színvonalon lebonyolított sportrendezvények erősítik az önbecsülést, a lokálpatriotizmust, a város polgárai közötti összetartozás érzését, a nemzeti öntudatot.
5. A sport hozzájárul az esélyegyenlőség kiteljesedéséhez, a tolerancia fejlődéséhez, elősegíti a tisztességes játék (fair play) szellemiségének terjedését, valamint kulcsszerepet tölt be a káros szenvedélyek (alkohol-, dopping- és drogfogyasztás) elleni harcban.
6. A város térségi szerepének megfelelően térségi sportfeladatok ellátása.
7. A hazai és nemzetközi sportkapcsolatok ápolása, bővítése, a testvérvárosi kapcsolatokon belül a sport szerepének további szélesítése.
[bookmark: _Toc26782887]IV. A SPORTTEVÉKENYSÉG TERÜLETEI

A sport területei:
· óvodai testnevelés,
· iskolai testnevelés és diáksport,
· versenysport
· csapatsport
· szabadidősport

4.1 Óvodai testnevelés 

Az egészséges életmódra nevelés, az egészséges életvitel igényének alakítása ebben az életkorban (melyet az erőteljes testi fejlődés is jellemez) kiemelt jelentőségű.
Az óvodai nevelés országos alapprogramjáról szóló 363/2012. (XII.17.) Korm. rendelet az óvodai nevelés általános feladatai között jelöli meg az óvodáskorú gyermekek testi és lelki szükségleteinek kielégítését.
Ezen belül:
· az egészséges életmód alakítását,
· a gyermek gondozását, testi szükségleteinek, mozgásigényének kielégítését;
· a harmonikus, összerendezett mozgás fejlődésének elősegítését;
· a gyermek testi képességei fejlődésének segítését;
· a gyermek egészségének védelmét, edzését, óvását, megőrzését;
· az egészséges életmód, a testápolás, az étkezés, az öltözködés, a pihenés, a betegségmegelőzés és az egészségmegőrzés szokásainak alakítását;
· a gyermek fejlődéséhez és fejlesztéséhez szükséges egészséges és biztonságos környezet biztosítását,
· amennyiben szükséges, megfelelő szakemberek bevonásával speciális gondozó, prevenciós és korrekciós testi nevelési feladatok ellátását.
 
A mozgás az óvodáskorú gyermek alapvető szükséglete, minden fejlesztés és fejleszthetőség alapja. Megbízható képet ad az idegrendszer fejlettségéről és kedvezően vissza is hat annak fejlődésére.
A rendszeres egészségfejlesztő testmozgás, a gyermekek egyéni fejlettségi szintjéhez igazodó mozgásos játékok és feladatok, a pszichomotoros készségek és képességek kialakításának, formálásának és fejlesztésének eszközei. Fontos szerepe van a testi és lelki egészség megőrzésében, megóvásában. Felerősíti és kiegészíti a gondozás és egészséges életmódra nevelés hatását. 

Az óvodáskor a természetes hely-, helyzetváltoztató- és finommotoros mozgáskészségek tanulásának, valamint a mozgáskoordináció intenzív fejlődésének szakasza, amelyeket sokszínű, változatos és örömteli, érzelmi biztonságban zajló gyakorlási formákkal, játékokkal szükséges elősegíteni. Ezzel biztosítható a mozgás és az értelmi fejlődés kedvező egymásra hatása.
A mozgásos játékok, tevékenységek, feladatok rendszeres alkalmazása kedvezően hatnak a kondicionális képességek közül különösen az erő és az állóképesség fejlődésére, amelyek befolyásolják a gyermeki szervezet teherbíró képességét, egészséges fejlődését. Fontos szerepük van a helyes testtartáshoz szükséges izomegyensúly kialakulásában. A mozgáskultúra fejlesztése mellett segítik a térben való tájékozódást, a helyzetfelismerést, a döntést és az alkalmazkodóképességet, valamint a személyiség akarati tényezőinek alakulását. A tornának, játékos mozgásoknak, az egészséges életmódot erősítő egyéb tevékenységeknek teremben és szabad levegőn, eszközökkel és eszközök nélkül, spontán vagy szervezett formában az óvodai nevelés minden napján - az egyéni szükségleteket és képességeket figyelembe véve - minden gyermek számára lehetőséget kell biztosítani. 

A spontán, a szabad játék kereteiben végzett mozgásos tevékenységeket kiegészítik az irányított mozgásos tevékenységek. A komplex testmozgások beépülnek az óvodai élet egyéb tevékenységeibe is, miközben együtt hatnak a gyermek személyiségének – a pozitív énkép, önkontroll, érzelemszabályozás, szabálykövető társas viselkedés, együttműködés, kommunikáció, problémamegoldó gondolkodás – fejlődésére.
A spontán – a játékban, azon belül a szabad játékban – megjelenő mozgásos tevékenységeknek, az egészségfejlesztő testmozgásnak az óvodai nevelés minden napján, az egyéni szükségleteket és képességeket figyelembe véve, minden gyermek számára lehetőséget kell biztosítani. 
Intézményi feladatok:
· Az intézmény pedagógiai programjának egészséges életmódra és mozgásra vonatkozó feladatai jelenjenek meg az éves munkatervekben, és a feladatellátási helyek feltételrendszere adta lehetőségekhez képest maradéktalanul valósuljanak meg.
· Az életkori igények szerinti mozgáslehetőség biztosítása az óvodás gyermek számára, a tervezett-irányított mozgás mellett jusson elegendő idő a spontán, szabad mozgásnak is a napirendben.
· Törekedni kell a gyermekeket leginkább fejlesztő, kooperatív mozgásos játékok széleskörű alkalmazására, a szabad levegő kihasználására - mindennapos testnevelés szervezésére a szabadban. 
· A gyermekorvosi és ortopédiai szűrővizsgálatok eredményei alapján a rászorultak prevenciós, korrekciós és gyógytestnevelés keretében történő foglalkoztatása érdekében együttműködés kialakítása a szakmai szolgáltatóval.
· Az egészségtudatosság megalapozása folyamatában kiemelt helyen kezelje az óvoda a mozgás szerepét és jelentőségét, fordítson nagy gondot a családok szemléletének formálására. 
· Az óvoda használja ki az önkormányzat tulajdonában lévő sportlétesítmények adta lehetőségeket, esetenként közösségi, családi sportprogramok szervezésével.

Fenntartói feladatok
· A pályázati lehetőségek minél teljesebb kihasználása az óvodai testnevelés feltételeinek biztosításához szükséges tornaszoba, tornaterem és sportpályák megvalósításához.
· Az óvodai játszóudvar fejlesztése, a korosztály mozgásfejlődését segítő biztonságos, esztétikus játszóeszközökkel történő ellátása.
· Családi sportprogramok szervezésével, színvonalas versenyek rendezésével, neves sportolók meghívásával az aktív életmód vonzóvá tétele a szülők és a gyermekek számára.

4.2 Iskolai testnevelés és diáksport: Iskola  

[bookmark: _Hlk13663217]Az iskolai testnevelés és a diáksport magában foglalja a köznevelési intézmények tanulóinak tanórai és tanórán kívüli testnevelési és sporttevékenységét, sportjátékot, mozgást.
Az egészséges életmódra nevelés a család, a köznevelési intézmények és a társadalom közös feladata, amelyek közül a köznevelési intézményekben folyó sporttevékenység különösen fontos. Az itt zajló testedzés alapozza meg a tanulók sporttevékenységhez fűződő kapcsolatát, az itt szerzett tapasztalatok egész életükre hatással lesznek.
Az óvodai és iskolai testnevelés évei alatt dől el, hogy a kiválasztódás és az egyéni érdeklődés eredményeként a felnövekvő fiatal aktív, versenysportolóként vagy szabadidős sportrendezvények résztvevőjeként folytatja sporttevékenységét, testedzését.
Az iskolai testnevelés és a diáksport elsődleges célja, hogy a tanulók minél nagyobb részének biztosítsa a rendszeres testmozgás lehetőségét, a módszeres testedzést. A diáksport területén emellett célként jelenik meg a tanulók által képviselt köznevelési intézmények hírnevének, tekintélyének növelése, a sportoló fiatalok iskolájukhoz való tartozásának erősítése.
A fiatalok fizikai állapotromlásának megállítása, az egészségkárosodás megelőzése, a káros szenvedélyek elleni küzdelem és a felnövekvő generációk egészséges életvitelének kialakítása csak a köznevelési intézmények és az ott dolgozó pedagógusok mind hatékonyabb szerepvállalásával oldható meg.
Különös figyelmet érdemel a gyógytestnevelésre szoruló tanulók ellátása, speciális sportolási igényei feltételeinek biztosítása.
Ennek érdekében a nemzeti köznevelésről szóló 2011. évi CXC törvény 27. § (11) bekezdése szerint az iskola a nappali rendszerű iskolai oktatásban azon osztályokban, ahol közismereti oktatás is folyik, megszervezi a mindennapos testnevelést heti öt testnevelés óra keretében, továbbá a kötelező tanórai foglalkozások keretében gondoskodik a könnyített testnevelés szervezéséről.
Az iskolai testnevelés és a diáksport területén jelentkező fő feladatok:
−Az önkormányzat az iskolai testnevelés és a diáksport rendezvények lebonyolítása céljából biztosítsa a tulajdonában lévő sportlétesítmények térítésmentes igénybevételét.
-A nem tulajdonában álló sportlétesítmények esetén kezdeményezi a tulajdonosnál a térítésmentes használat lehetőségét.
−Bővíteni kell a diákolimpiai versenyrendszeren túli, sportági igazolással nem rendelkező gyermekek számára szervezett „amatőr” diáksport rendezvények, bajnokságok számát és ösztönözni kell a tanulókat programokon történő részvételre.
−Szélesíteni szükséges az egészségfejlesztő, szabadidős mozgásformák kínálatát, a feltételrendszerek (létesítmény-, eszköz- és szakember ellátottság) adta lehetőségeket legjobban kihasználó sporttevékenységek folytatását.
−Fel kell mérni és szükség esetén anyagilag is segíteni kell azon sportszervezetek munkáját, amelyek szerepet vállalnak, és szervezett formában együttműködnek a mindennapos testnevelés létesítményi, eszközbeli és szakember ellátottságában.
−A továbbiakban támogatni kell a diákolimpiai versenyeken kiemelkedő eredményt elért sportolók felkészítői (testnevelők, edzők) munkájának elismerését.
4.3 Versenysport

Versenysport: a sportági szövetségek, illetve szakszövetségek által működtetett versenyrendszerben, meghatározott versenynaptár és szakmai program alapján végzett sporttevékenység. A sportról szóló 2004. évi I. törvény 31. § (1) bekezdése szerint a sport versenyrendszerében amatőr, hivatásos, és vegyes (nyílt) versenyrendszerek különülnek el.
A sportolók által elért eredmények és a versenyrendszerekben történő részvétel alapján a versenysport területén az alábbi tagozódás figyelhető meg:
−az amatőr sportolók, akik az amatőr vagy a vegyes (nyílt) versenyrendszerekben sportolnak (versenyszerű keretek között szabadidejükben rendszeresen sportolók),
−a rendszeresen versenyző, a hazai versenysport élvonalába nem tartozó, minősített sportolók,
−a hazai versenysport élvonalába tartozó, de a nemzetközi szintet nem elérő versenyzők,
−az adott sportág válogatottjába, annak nemzetközi élvonalába tartozó, kontinens- és világversenyeken eredményesen szereplő sportolók (élsportolók).
A sporttörvény 15. § (1) bekezdése szerint sportszervezetek lehetnek: a sportegyesületek, a sportvállalkozások, a sportiskolák, valamint az utánpótlás-nevelés fejlesztését végző alapítványok.
A helyi önkormányzatok feladatai között a versenysport támogatása sem az Mötv-ben, sem a sporttörvényben nem szerepel. Önkormányzatunk ugyanakkor ugyanúgy feladatának tekinti a versenysport támogatását, legyen szó akár anyagi, akár erkölcsi elismerésről. A versenysport támogatása több szempontból is kiemelt jelentőségű, hiszen többek közt a sportolók jó hírnevét viszik a városnak, sportolásra ösztönzi a város lakosságát, közösségteremtő szerepe van. Versenysport szinten az alábbi sportágak jelentek meg Zalakaroson az utóbbi években: sakk, ifjúsági és junior kosárlabda, országúti kerékpározás, futás.




	4.4 Egyéni sportágak

Városunkban az alábbi egyéni sportágak képviseltetik magukat:
· Úszás
· Futás
· Karate
· Asztalitenisz


4.5 Csapatsportágak   

A társasági adóról és osztalékadóról szóló 1996. évi LXXXI. törvény 4.§ 41. pont „látvány-csapatsport: a labdarúgás, a kézilabda, a kosárlabda, a vízilabda, a jégkorong, valamint a röplabda sportág.

Városunkban az alábbi csapatsportágak képviseltetik magukat:

· Gyermek Kosárlabda U11
· Gyermek labdarúgás U7, U9, U11
· Felnőtt asztalitenisz
       
4.6 Mozgás- és/vagy szellemi sérült emberek sportolási lehetőségei 
		
 „A fogyatékkal élők világában a sport valóban több mint sport, hiszen lehetőség is egyben, kivezető utat jelenthet, mely célokat jelöl ki, mely tartásra, kitartásra ösztönöz, mely kapcsolódás lehet a környezethez, a külvilághoz, az embertársakhoz, barátokat, értékes ismeretségeket nyerhetünk általa.” /FODISZ/
Városunk a fogyatékkal élők számára jelenleg alapszinten biztosítja a sportolási lehetőséget. Csak a köztereken elhelyezett, felnőtt játszótereken találhatóak gépek, melyek a fogyatékosok sportolását teszik lehetővé. Célunk, hogy a fogyatékkal élő és ép emberek elfogadják és elismerjék egymást, a sport által kerüljenek közelebb egymáshoz. Sportegyesületeinknek nincsenek fogyatékkal élő tagjai, az egyesületek jelenleg nem szerveznek rendezvényeket ezen személyek számára.

4.7 Szabadidősport

Városunkban számos lehetőséget találnak a sportot kedvelő polgárok és vendégek, legyen szó akár közösségi tevékenységről, akár egyéni sportolásról. A sportlétesítmények fejezetben megtalálhatóak azok a sportparkok, amelyeket bárki térítésmentesen igénybe vehet.
Sportolási lehetőséget biztosít továbbá a Fürdő, mely május 1 – szeptember 30 között szabadtéri úszási lehetőségen túl, egész évben úszási lehetőséget biztosít. Ezen kívül a fürdőn heti több alkalommal biztosítják a lehetőséget, hogy kizárólag úszok vehessék igénybe a beltéri úszásra alkalmas medencét.
Azoknak, akik nem egyesületi formában sportolnak, mégis csapatsportot szeretnének űzni, lehetőségük van bérbe venni a Móra Ferenc Általános Iskola Sportcsarnokát.
A városban fitneszterem is található, ahol térítés ellenében vehetők igénybe a szolgáltatások (jobbára szállodai vendégek részére, de külsőst is beengednek).  

V. [bookmark: _Toc26782888]ZALAKAROS SPORTÉLETÉNEK ÁLTALÁNOS JELLEMZŐI

A minőségi versenysport támogatása presztízsnövelő hatása miatt várospolitikai jelentőségű is a nagy nemzetközi események megrendezéséhez hasonlóan. A magántőke és a szponzorok bevonhatósága ezen a területen lenne a legfontosabb, de ez Magyarországon még távolról sem érte el a kívánatos szintet, ezért van szükség nagyobb önkormányzati szerepvállalásra az egyébként indokoltnál, s ez gerjeszt feszültségeket a versenysport és a többi sportterület között, amennyiben az önkormányzatok teherbíró képessége nem elegendő valamennyi terület arányos finanszírozására, támogatására. 
A létesítmények fenntartása, üzemeltetése előtt ez a legnagyobb tehertétel az önkormányzatok költségvetésében.
Már a koncepció helyzetelemzésében érdemes rögzíteni a négy területen – szabadidősport, iskolai és diáksport, utánpótlás-nevelés, verseny- és élsport –, illetve az ezekhez szükséges létesítményhálózat vonatkozásában a város felelősségét és feladatait.
A szabadidősport terén továbbra is fenn kell tartani az Önkormányzat szerepét az ehhez szükséges feltételek biztosításában, valamint a város polgárainak és az idelátogató vendégeknek szóló programok szervezésében, kiemelten kell kezelni a sportturizmus finanszírozását.
Az iskolai sport, diáksport, szabadidősport kezdeményezések ösztönzését erre elkülönített támogatásokkal célszerű biztosítani, a jó egyesületi kezdeményezésekhez és a közönséget vonzó sportrendezvényekhez hasonlóan.
Az utánpótlás nevelésre nagyobb figyelmet kell szentelni, adott esetben ennek javára döntve a versenysporttal szemben, amennyiben az anyagi lehetőségek miatt ebben differenciálni kell. Több, Zalakaros sportéletében meghatározó sportág (sakk, asztalitenisz) megszűnt, így az utánpótlás nevelés is nehézkes, pedig a tárgyi feltételek adottak.

A versenysportban be kell vezetni a priorizált sportágak támogatásának szempontrendszerét (figyelemmel a kormány által kiemelt sportágakra) és emellett alapelvként meghatározni, hogy jelentős marketingereje mellett is ez nem elsősorban önkormányzati feladat, hanem üzleti alapon kell működtetnie a gazdasági és magánszférának.

Legjelentősebb sportversenyek településünkön:
Kerékpár: Tour de Zalakaros: minden évben tavasszal kerül megrendezésre, közel 1800 fő résztvevővel.

Sakk: A verseny célja a sakkozás népszerűsítése, versenylehetőség biztosítása az amatőr és profi versenyzők részére. Évente több mint százan vesznek részt a versenyen. Idén szervezték a 43. megmérettetést.
Kis Balaton RUN futóverseny: A Zalakarosi Futrinkák SE szervezésében közel 800 fő vesz részt a chippel mért hivatalos versenyen 6, 10,5, 21, 36 km-es távon. 
Kosárlabdatorna: Évek óta magas minőségben szervezik az iskola tornacsarnokában U12, U14 és többi évfolyamban.

SPORTLÉTESÍTMÉNYEK
1. Tornaterem: 
elsősorban az iskolába járó gyerekek használják, de felnőtteknek és különböző tornáknak is helyet ad.

2. Szabadtéri felnőtt játszóterek
A városban szabadtéri felnőtt fitness park található, melyekben fogyatékkal élők számára is kerültek kihelyezésre elemek. Ezeket a gépeket a vendégek és a járókelők előszeretettel használják. A későbbiekben azonban fontos a telepítéskor az árnyékolás megoldása és a vásárolt készülékek minőségének elővizsgálata!

[image: A képen kültéri, talaj, játszótér, Közterület látható

Automatikusan generált leírás]  [image: ]


A Miénk itt a tér pályázatban megvalósuló fejlesztések, melyek szintén a Képviselő Testület elé kerültek már, tartalmaznak elemeket és sportolásra alkalmas elemeket (street ball, fitness gépek, sakk, stb.).

3. Sportudvar

2011-ben adták át az Iskola mellett kialakított 24 m x 12 m nagyságú műfüves labdarúgó-pályát illetve a 40 X 20 m-es rekortán pályát. A sportpályát iskolai tanítási időben az általános iskolások használják, valamint városi és diáksport egyesületeinknek van lehetőségük használni. Esténként sportbaráti társaságok vehetik igénybe.
A sportpálya tulajdonosa Zalakaros Város Önkormányzata, azonban az ingatlan fenntartója és vagyonkezelője a Zalakarosi Közösségi Ház és Könyvtár lett. 

4. Zalakarosi Fürdő

A Zalakarosi Fürdő 1965 -ben nyitotta meg a kapuit. A fürdő 12 hektáron terül el és a kikapcsolódni vágyók mellett a sportolóknak is otthont ad. Wellness és élményszolgáltatásokon kívül úszás lehetőség a nyári szezonban a sportmedencében, egész évben pedig az élményfürdő medencéjében lehetséges. A fürdőt Zalakaros és térsége iskolái úszásoktatásra használják, illetve a Karos Sprint Úszó Klub szolgáltatási időn kívül itt tartja edzéseit. Rendelkezik többfunkciós homokos strandpályával, és kültéri 16 m2 nagyságú szabadtéri sakkjátékkal. 
 A 2013-ban átalakított sportmedence helyett a fürdő szolgáltatás kiegészítéseként, a sportturizmus, az úszásoktatás, és a helyi sportélet szempontjából hosszútávon szükséges lenne egy sportuszoda  megépítésére. 
Strandfoci pálya:
A 2011-ben megépített homokos alapú, több sportág űzésére alkalmas strandfoci pálya áll a vendégek rendelkezésére a Fürdőn. Évente röplabda, kézilabda, strandfoci kupákat és versenyeket szerveznek. Minden nap 2 alkalommal térítésmentesen aquafitness-en vehetnek részt a fürdő vendégek. A fürdő tulajdonosa Zalakaros Város Önkormányzata, üzemeltetője a Zalakarosi Fürdő Zrt.


5.  Rekordán 400 méteres futópálya.

A Karos Korzó kialakításakor jött létre, a használattól vagy a rossz anyaghasználattól több helyen megrongálódott. A vendégek és a helyi hobbi futók előszeretettel használják.

6. Termáltó és Ökopart

2015- ben átadásra került a térség és a város egyik leglátogatottabb turisztikai létesítménye.
Látványában és elemeiben sok élményt nyújt az idelátogató turistáknak és kedvelt szabadidős találkozó helye lett a helyi lakosság számára. Sportolási lehetőséget a szabadtéri Fitness pálya biztosít.

7. Kerékpáros Ház

A kerékpáros Centrum átadására 2013-ban került sor.
A Zalakarosi Turisztikai Egyesület működteti, kora tavasztól késő őszig rendkívül népszerű a kerékpárok bérlése és szükség esetén a vendégek kerékpárjainak a javítását is megszervezi.


8. Kerékpárutak

Európában az egyik legjobban fejlődő sportturizmus a kerékpáros turizmus, de egyre többen használják a munkahelyük megközelítésére is a kerékpárt. Ez a tendencia jellemző Magyarországra és ezen belül Zalakarosra is. 
Zalakaroson és térségében a kerékpárutak a kerékpárosok biztonságos közlekedését szolgálják, valamint egyre több munkavállaló kerékpárral közelítheti meg munkahelyét, kiküszöbölve az autók és motorok használatát.
Idegenforgalmi szempontból meghatározó, hogy minél több vendég, elsősorban a családok, kerékpárral közlekedve közelítsék meg Zalakaros és környékének látványosságait.
Zalakaros térségének egy részét kijelölt terepkerékpárúton is meg lehet közelíteni. Minden pályázati lehetőséget meg kell ragadni, hogy Zalakaroson és a térségben minél több kerékpárút kerüljön megépítésre.  2016-ban az önkormányzat elnyerte a  „Kerékpáros település” címet.
A kerékpárutak tisztántartását, gondozását a Karos- Park látja el.

9. A Parkerdő

Nem önkormányzati, de részben az önkormányzat gondozásában is lévő terület.  Létesítményei és turistaútvonalai értelmet adnak a „Meríts erőt a természet csodáiból” szlogennek, elsősorban turisztikai vonzerő szempontjából a Fürdő és az Ökopart után Zalakaros leglátogatottabb területe.
A Zalaerdő Zrt fenntartásában és kezelésében lévő erdőterület Zalamerenye területén helyezkedik el. Létesítményeit és turistaútjait, eszközeit a Karos-Park tisztítja, kivétel a Csiga túra tanösvény, melyet a Zalaerdő Zrt épített ki és tartja is karban, a Zöld túra útvonalának egy részét a zalamerenyei önkormányzat gondozza.
 
 Létesítményei:
1. 2 esőbeálló, 36 garnitúra pad és asztal, 5 tűzrakó hely, WC-k és tucatnyi szemetes edény 
2. Túraútvonalak:
· Országos Kék jelzésű
· Területi Zöld jelzésű
· Kilátó Kör
· Csiga túra
· Parkerdei körtúra (4150m)
· Bögre-hegyi körtúra (5500m)
· Kilátó körtúra (5150m)
· Felsőhegyi körtúra (5850m)
· Nordic walking kijelölt, kitáblázott  pályái Zalakarost összekötik több településsel
· Futó útvonalak (3 távon) 
   
  Parkerdei pihenő, szánkópálya
Rendezvények megtartására is alkalmas, találkozási pont turisták és a helybeliek részére. A tér kivilágítható és áramvételi lehetőség is biztosított. Esőbeállók, padok, asztalok , tűzrakó, vízvételi lehetőség teszi  a helyet kényelmessé az idelátogatók számára. A szánkópályát, megfelelő hóviszonyok estén, sokan igénybe veszik.
Tervezve volt ide egy vizesblokk, amely sajnos nem valósult meg – pedig igény lenne rá.




     Kilátó:
Nagy látogatottságú megújult létesítmény.
     Erdész forrás:
Szép, erdei környezetben, Zalamerenye területén, a Zöld túraútvonalon található, kiépített (asztalok, padok, tűzrakó ) tisztás, a forrás bő vízhozammal rendelkezik, 1976-ban építette ki az erdészet.
A Zalakaroshoz legközelebb eső kiépített forrás, amely könnyen megközelíthető, 1 km-re van az Szent Orbán úttól.
Turisztikai szempontból a természet kiemelt látványossága lehetne, de az iskolások és óvodások kedvenc kiránduló helyévé válhatna. Nem szabad kiaknázatlanul hagyni ezt a lehetőséget.

     100 lépcső
     Az Országos Kéktúra útvonalán a Parkerdőben található, jól karbantartott, kedvelt  
     kirándulóhely. A lépcső alján pihenő van kiépítve, tűzrakó hellyel.

      A Parkerdő és létesítményei sokkal nagyobb teret kellene, hogy kapjanak, mint létesítmény  
      gondozás, felújítás és a reklámozás szempontjából elsősorban a nagyszámú látogatottság 
      miatt.

10. Óvodai sportudvar
Az udvaron megvalósításra került egy mini sportaréna, amely a gyerekeknek, tavasztól őszig biztosít mozgásilehetőséget.
A téli és a rossz időjárásban az óvoda épületében kialakított sportszobában végeznek sportfoglalkozásokat.

11. Zalakarosi Repülőtér
Az Aviado Kft. üzemeltetésében lévő repülőtér elsősorban kisgépes forgalom lebonyolítására alkalmas. Ebből következően 2-4-6 fős motoros kisgépekre, vitorlázórepülőkre, sárkányrepülőkre, helikopterekre és hőlégballonok fogadására is képes. A reptéren sétarepüléseket is szerveznek, így lehetőségünk van 15-60 perces túrákon való részvételre, melynek során madártávlatból fedezhetjük fel a környéket: Zalakarost, a Kis-Balatont, Hévízt, Keszthelyt, vagy akár Nagykanizsát. Azok, akik nem csak a tájban szeretnének gyönyörködni, a taxi repülést is igénybe vehetik. Sőt, előzetes egyeztetés után családi, baráti összejöveteleket szerveznek.

12. Települési sportközpont: 
Az önkormányzat 2007-ben programtervet és koncepció tervet készíttetett a Behiákpusztától délre fekvő 1329 hrsz-ú ingatlanon sporttelep létesítésére, amelynek Szórakoztató és Szabadidő központként biztosítani kellett volna a minőségi sport és szabadidő feltételeit. A tervek elkészültek, végleges egyeztetésük után, tartalmuk és színvonaluk alapján ma is időszerűek az elképzelések.


13. Behiáki labdarúgópálya kialakítása:
[bookmark: _Hlk176522831]Az önkormányzat határozatában támogatta a Zalakaros Sportjáért Közhasznú Közalapítványt a Magyar Labdarúgó Szövetség 2022/23 évi sportfejlesztési programja keretén belül labdarúgó pályaépítés tárgyú pályázatának benyújtására. A fejlesztés nem valósult meg, de az előkészületek megtörténtek. Az önkormányzat jóváhagyta, hogy amennyiben az Országos Sportfejlesztési Program megvalósul, úgy annak részeként az Alapítvány sportpálya építésére irányuló beruházást valósítson meg az Önkormányzat erre kijelölt területén, Behiákpusztán. A beruházás tárgyát képező ingatlanra vonatkozóan a beruházás rendezett tulajdonviszonya megteremtése érdekében az Alapítványnak a beruházáshoz szükséges tulajdonosi hozzájárulást megadja és gondoskodik az előkészítési tevékenységek részeként a szükséges műszaki tervdokumentáció elkészítéséről. Amennyiben annak költsége keletkezik, melyet a TAO támogatás terhére kíván elszámolni, annak elszámolhatósága érdekében megbízza az Alapítványt a tervező megbízásával, annak összegét az Alapítvány számára átadja.


VI. ZALAKAROSI SPORTSZERVEZETEK 2024-BEN

1. Zalakaros Sportjáért Közhasznú Közalapítvány:
Elnök: Sinkovics Norbert

TAO és önkormányzati támogatásból működik. Az elnök, a könyvelő díjazását az önkormányzat és részben TAO koordinátor díjazását is az önkormányzat finanszírozza, a 3 fő labdarúgó edző és 1fő kosárlabda edző díjazása TAO támogatásból történik.
Az alapítvány szakosztályai (labdarúgó és kosárlabda) az utánpótlás versenyeken jól eredményeket érnek el. A labdarúgó és a kosárlabda csoportok edzéseit képzett edzők végzik.


2. Zalakaros és térsége Sportegyesület:
Elnök: Bognár Ottó Péter
A megbízott edzők társadalmi munkában végzik tevékenységüket, utánpótlás képzés folyik kis létszámban.
Szakosztályai: asztalitenisz
Az Egyesület Önkormányzati támogatásból és tagdíjból működik.
A vezetőség mandátuma lejárt, új vezetőség ismételten Bognár Ottó Pétert választotta újra elnöknek.

3. Karos Sprint Úszó Klub
Elnök: Végh Andor
2 fő képesített edző végzi az oktatást és az edzés, díjazás ellenében, vállalkozóként.
A Klub oktatási és tagdíjból működik, valamint a Zalakarosi Fürdővel szponzori szerződést kötött. Működése, évente 10 hónapon keresztül biztosított, valamint nyaranta, részben önköltséges úszótáborokat szervez. Tagjaik úszásoktatáson, edzéseken és versenyeken vesznek részt.




4. Sensei Németh Budo Akadémia Sportegyesület
Elnök: Fodor Kriszta
Tevékenységét sport vállalkozásként végzi, bevétele tagdíjból és szponzori támogatásból képződik.
Edzés helye: Móra Ferenc Általános Iskola



5. Zalakarosi Futrinkák Futó, Szabadidő és Rekreációs Sport Egyesület
Elnök: Szabadicsné Madaras Katalin
Működésüket önerőből, szponzori és pályázati támogatásból biztosítják.
Fő rendezvényük a Kis – Balaton kör futóverseny megrendezése, de számtalan zalakarosi és vidéki sportrendezvényen vesznek részt.


VII. ZALAKAROS SPORTJÁNAK JÖVŐKÉPE - VÍZIÓ

· Minden zalakarosi polgárnak és az idelátogató vendégeknek szabadideje eltöltése céljából lehetősége van sportolni és ebben változatos választási lehetőségek állnak rendelkezésére.

· Minden zalakarosi gyermek tud úszni, mire eléri a 10. életévét.
· Minden zalakarosi iskolásnak van lehetősége diáksport versenyeken részt venni.
· Minden tehetséges zalakarosi fiatalnak lehetősége van tehetsége kibontakoztatására, s ehhez megfelelő szakmai háttér és létesítmények állnak rendelkezésre.
· A Zalakaroson élő fogyatékosoknak lehetőségük van rendszeresen nekik megfelelő mozgási, sportolási lehetőségeket igénybe venni.
· A zalakarosi idősebb korosztály tagjai életkoruknak megfelelő mozgási, sportolási lehetőségek között tudnak választani.
· A zalakarosi sportegyesületek hosszú távon tudják tervezni működésüket és kreatív kezdeményezéseikkel hozzájárulnak a város színes sportéletéhez.
· A város polgárai és az idelátogató vendégek színvonalas mérkőzések, érdekes sportrendezvények rendszeres látogatói lehetnek.
· A városi sportolási lehetőségekről és sportrendezvényekről a város lakói és az idelátogató vendégek könnyen és gyorsan jutnak információkhoz.


VIII. ALAPELVEK, JAVASLATOK, FELADATOK

Alapelvek, melyek érvényesülnek

1. A támogatott versenysport egyesületek és a kiemelt sportrendezvények eredményességükkel segítik a városmarketinget. 

2. A városi sportegyesületek erősítik a lokálpatriotizmust, hozzájárulnak a városi identitástudat kialakulásához.

3. A sportegyesületek eredményességük révén a városi cégek támogatásának megnyerésével forrásokat vonhatnak be a város szervezett sportéletébe, az önmaguk fenntartásához és fejlődésükhöz szükséges finanszírozásba.

4. Az Önkormányzat meghatározott prioritások alapján támogatja a versenysportot.

5. Az Önkormányzat nagy hangsúlyt fektet a városban folyó színvonalas utánpótlás-nevelés támogatására. 

6. Az Önkormányzat széles választékot kínál a helyi és az idegenforgalmi, szabadidősportban részt venni kívánók számára a testmozgás változatos lehetőségeinek a biztosításával. 

7. Az Önkormányzat az iskolai és diáksport terén az iskolában meglévő személyi és tárgyi feltételek folyamatos fejlesztésével segíti a gyermekek és tanulók egészséges életmódra nevelését és a rendszeres testmozgás megszerettetését.

Javaslatok a zalakarosi sportélet megújításához

 1. A) Az önkormányzat dolgozza ki a versenysport támogatását meghatározó prioritásokat és ezek alapján megpályáztatva támogasson kiemelt finanszírozással és létesítmény-használattal 1-2 csapatsportágat, illetve/ vagy egyéni sportágat. A támogatás hatékonyságát csak úgy lehet elősegíteni, ha az nem forgácsolódik szét.

Zalakaroson a hagyományok és szakmai színvonal alapján a gyermek labdarúgás, a gyermek kosárlabda, a futás és a sakk és a kerékpár kiemelt támogatását kell mérlegelni. Az úszás emelt finanszírozását a zalakarosi jellege teszi indokolttá.
A kiemelt sportágak, illetve egyesületek támogatása mellett természetesen a többi sportegyesület is tovább végezheti sporttevékenységét.

B) A prioritásokban megjelölt szempontok alapján 2 évente – első alkalommal a most hatályba lépő Sportkoncepció félidei felülvizsgálata alkalmával – újra meg kell határozni a kiemelten támogatott sportegyesületek, illetve sportágak körét, s ez alapján indokolt esetben a támogatottak körébe be lehet kerülni és onnan ki is lehet kerülni. 
Javasolt prioritási szempontok:
a) eredményesség  
b) utánpótlás-nevelés
c) önrész megléte és nagysága
d) nézettség

2. Meg kell találni a legfontosabb iskolai és diáksport kezdeményezések önkormányzati támogatásának módját. 

3. Ki kell dolgozni a szabadidősport tevékenységek meghatározott elvek alapján történő támogatásának szempontjait. A megnövekedett helyi szabadidősport programok száma és az idegenforgalom részéről több részvevő indokolja a terület részére megemelt támogatást.
Ennek a támogatási területnek legyen elsődleges szempontja az egyszeri, ad hoc jellegű programokkal szemben a rendszeres, fenntartható módon, minél szélesebb kör számára szervezett sportolási lehetőségek támogatása.

4. Kidolgozandó a város rövid-, közép-és hosszú távú létesítmény-fejlesztési koncepciója, meghatározva ezek fontossági és ütemezési sorrendjét, a rekonstrukciós és az esetleges új létesítménylétrehozási lehetőségeket. Meg kell vizsgálni, hogy a beruházásokat milyen konstrukcióban, hogyan lehet tervezni és finanszírozni. 

5. Ki kell alakítani a megfelelő városi sportirányítást, települési sportreferens, vagy sportmenedzser foglalkoztatásával

6.  El kell indítani a testvérvárosi sportkapcsolatokat. 

7.  Ki kell használni a média adta lehetőségeket.




Készítette:
								Szécsényi Szabolcs

